
Cydnabyddiaethau





Cyflwyniad


Mae dŵr a charbon yn hanfodol i fywyd ar y Ddaear a phrosesau sy’n cysylltu’r atmosffer, y tir a’r môr. Mae newidiadau diweddar i’r cwricwlwm Safon Uwch wedi atgyfnerthu pwysigrwydd daearyddiaeth ffisegol drwy wneud astudio cylchredau dŵr a charbon yn ofynnol. Mae’r llyfr hwn yn cefnogi ac yn annog dysgu am y cylchredau bioddaeargemegol hyn. Mae yna angen brys i ddatblygu gwybodaeth drylwyr am gylchredau dŵr a charbon oherwydd yr heriau sy’n gysylltiedig â chynhesu byd-eang. Mae dealltwriaeth o’r cylchredau hyn yn hanfodol er mwyn gwerthfawrogi sut mae effeithiau anthropogenig yn effeithio ar y blaned, heddiw ac yn y dyfodol, ac i ganfod atebion i’r problemau sy’n cael eu hachosi gan newid hinsawdd.


Y gyfres Safon Uwch Daearyddiaeth Meistroli’r Testun

Nod y llyfrau yn y gyfres hon yw cynorthwyo dysgwyr sy’n ceisio cyrraedd y graddau uchaf. Er mwyn cyrraedd y graddau uchaf mae angen i fyfyrwyr wneud mwy na dysgu ar gof. Traean yn unig o’r marciau sy’n cael ei roi yn yr arholiad am gofio gwybodaeth mewn arholiad Daearyddiaeth Safon Uwch (Amcan Asesu 1, neu AA1). Mae cyfran uwch o farciau’n cael eu cadw ar gyfer tasgau gwybyddol mwy heriol, gan gynnwys dadansoddi, dehongli a gwerthuso gwybodaeth a syniadau daearyddol (Amcan Asesu 2, neu AA2). Felly, mae’r deunydd yn y llyfr hwn wedi cael ei ysgrifennu a’i gyflwyno’n bwrpasol mewn ffordd sy’n annog darllen gweithredol, myfyrio a meddwl yn feirniadol. Y nod gyffredinol yw eich helpu chi i ddatblygu’r ‘galluoedd daearyddol’ dadansoddol ac arfarnol sydd eu hangen arnoch i lwyddo mewn arholiad. Mae cyfleoedd i ymarfer a datblygu sgiliau trin data wedi’u cynnwys yn y testun drwyddo draw hefyd (gan gefnogi Amcan Asesu 3, neu AA3).

Mae pob llyfr Daearyddiaeth Meistroli’r Testun yn annog myfyrwyr i ‘feddwl yn ddaearyddol’ drwy’r amser. Yn ymarferol mae hyn yn gallu golygu dysgu sut i integreiddio cysyniadau daearyddol – gan gynnwys lle, graddfa, cyd-ddibyniaeth, achosiaeth ac anghydraddoldeb – yn y ffordd rydym yn meddwl, yn dadlau ac yn ysgrifennu. Mae’r llyfrau hefyd yn manteisio ar bob cyfle i feithrin cysylltiadau synoptig (sef gwneud cysylltiadau ‘pontio’ rhwng themâu a thestunau). Mae llawer o gysylltiadau wedi’u pwysleisio rhwng Cylchredau dŵr a charbon a thestunau daearyddiaeth eraill, fel Tirweddau arfordirol, Lleoedd newidiol, neu Systemau byd-eang.



Defnyddio’r llyfr hwn

Gellir darllen y llyfr hwn o glawr i glawr gan fod dilyniant rhesymegol rhwng y penodau. Ar y llaw arall, mae’n bosib darllen pennod yn annibynnol yn ôl yr angen. Mae’r un nodweddion yn cael eu defnyddio ym mhob pennod:


	•  Mae Amcanion yn sefydlu’r pedwar prif bwynt (ac adran) ym mhob pennod

	•  Mae Cysyniadau Allweddol yn syniadau pwysig sy’n ymwneud naill ai â disgyblaeth Daearyddiaeth yn ei chyfanrwydd neu ag astudio cylchredau dŵr a charbon yn fwy penodol

	•  Mae Astudiaethau Achos cyfoes yn cymhwyso syniadau, damcaniaethau a chysyniadau daearyddol i gyd-destunau lleol yn y byd go iawn, a phroblemau sydd ynghlwm wrth reoli adnoddau seiliedig ar ddŵr a charbon adeg newid hinsawdd.

	•  Mae nodweddion Dadansoddi a Dehongli yn eich helpu i ddatblygu’r sgiliau a’r galluoedd daearyddol er mwyn cymhwyso gwybodaeth a dealltwriaeth (AA2) a thrin data (AA3)

	•  Mae Gwerthuso’r Mater yn cau pob pennod drwy drafod mater allweddol yn ymwneud â’r cylchredau dŵr a charbon (gyda safbwyntiau croes).

	•  Hefyd, ar ddiwedd pob pennod, mae Crynodeb o’r Bennod, Cwestiynau Adolygu, Gweithgareddau Trafod, Ffocws y Gwaith Maes (i gefnogi’r ymchwiliad annibynnol) a Darllen Pellach dethol.

